Source: https://www.atc.sk/2015/10/informacia-k-naroku-na-danovy-bonus-po-ukonceni-vysokej-skoly/
Timestamp: 2019-02-16 23:54:32+00:00
Document Index: 6382239

Matched Legal Cases: ['§ 33', '§ 3', '§ 3', '§ 4', '§ 4', '§ 4', '§ 19']

Informácia k nároku na daňový bonus po ukončení vysokej školy - ATC
Podľa § 33 zákona NR SR č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) nárok na uplatnenie daňového bonusu vzniká daňovníkovi, ktorý spĺňa podmienky, a to na každé dieťa vyživované v domácnosti daňovníka. Podľa ods. 2 tohto ustanovenia je vyživované dieťa daňovníka dieťa vlastné, osvojené, dieťa prevzaté do starostlivosti nahrádzajúcej starostlivosť rodičov na základe rozhodnutia príslušného orgánu a dieťa druhého z manželov, ktoré sa považuje nezaopatrené dieťa podľa zákona NR SR č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov (ďalej len „zákon o prídavku na dieťa“).
NEZAOPATRENÉ DIEŤA – podľa zákona o prídavku na dieťa
Podľa § 3 ods. 1 písm. a) – nezaopatrené dieťa podľa tohto zákona je dieťa do skončenia povinnej školskej dochádzky, najdlhšie do dovŕšenia 25 rokov veku, ak sa sústavne pripravuje na povolanie štúdiom.
Podľa § 3 ods. 3 písm. b) – nezaopatrené dieťa podľa tohto zákona nie je dieťa, ktoré získalo vysokoškolské vzdelanie druhého stupňa.
SÚSTAVNÁ PRÍPRAVA NA BUDÚCE POVOLANIE
Podľa § 4 ods. 1 písm. b) zákona o prídavku na dieťa sústavná príprava dieťaťa na povolanie podľa tohto zákona je štúdium, ktoré sa uskutočňuje na vysokej škole dennou formou.
ZAČATIE, TRVANIE A UKONČENIE SÚSTAVNEJ PRÍPRAVY
Podľa § 4 ods. 3 (2. veta) zákona o prídavku na dieťa sústavná príprava dieťaťa na povolanie podľa odseku 1 písm. b) sa študentovi vysokej školy začína odo dňa zápisu na vysokoškolské štúdium prvého stupňa alebo na vysokoškolské štúdium druhého stupňa a trvá do skončenia štúdia.
OBDOBIE PO UKONČENÍ SÚSTAVNEJ PRÍPRAVY
Podľa § 4 ods. 4 písm. d) zákona o prídavku na dieťa sústavná príprava dieťaťa na povolanie podľa tohto zákona je aj obdobie po skončení vysokoškolského štúdia prvého stupňa do zápisu na vysokoškolské štúdium druhého stupňa vykonaného najneskôr v októbri bežného roka, v ktorom dieťa skončilo vysokoškolské štúdium prvého stupňa.
Podľa ustanovenia § 19 ods. 5 zákona o prídavku na dieťa sústavná príprava dieťaťa na povolanie je aj obdobie po skončení posledného ročníka vysokej školy do vykonania štátnej skúšky, najdlhšie do konca školského/akademického roka, v ktorom malo byť štúdium skončené.
Z uvedeného vyplýva, ak dieťa skončilo štúdium vysokej školy v akademickom roku 2014/2015 (napríklad v júni 2015), za nezaopatrené a vyživované v domácnosti daňovníka, uplatňujúceho si daňový bonus sa môže (v určitých prípadoch) považovať najdlhšie do konca akademického roka, v ktorom skončilo štúdium vysokej školy – t.j. do 31. augusta 2015. Je to napríklad v prípadoch:
– ukončenia prvého stupňa vysokej školy a následného pokračovania na druhom stupni,
– neukončenia vysokoškolského štúdia v stanovenom termíne;
Akademický rok na vysokej škole trvá od 1. septembra príslušného kalendárneho roka a končí 31. augusta nasledujúceho kalendárneho roka.
https://www.atc.sk/2015/10/informacia-k-naroku-na-danovy-bonus-po-ukonceni-vysokej-skoly/
Novela zákona o dani z príjmov, ktorá bude účinná od 01.01.2016 – III. časť
december 1, 2015, 5:15 pm Dane z príjmov
Prinášame Vám tretiu časť prehľadu najdôležitejších zmien v zákone o dani z príjmov, ktoré budú účinné od 01.01.2016. 1. Odsúhlasenie metódy určenia základu dane stálej prevádzkarne za poplatok Stála prevádzkareň umiestnená v SR je zahraničnou závislou osobou daňového nerezidenta (daňovníka s obmedzenou daňovou povinnosťou), pri zisťovaní jej základu dane sa musí aplikovať postup používaný pri transferovom oceňovaní. Daňový rezident môže […]